Imtella' Diċembru 7, 2021 Rapport: Antonia Micallef Anqas minn xahar ieħor, Franza se tassumi l-Presidenza tal-Kunsill tal-Unjoni Ewropea. F'laqgħa bejn il-Ministri għall-Affarijiet Ewropej taż-żewġ pajjiżi, Malta talbet arranġament speċjali dwar il-prezz tal-mediċini impurtati u tenniet il-karba biex l-Unjoni Ewopea tindirizza bil-fatti l-isfida tal-immigrazzjoni. Fit-taħditiet, l-iżviluppi riċenti fil-Mediterran u s-sitwazzjoni fil-Libja, speċjalment fl-isfond tal-elezzjonijiet li ġejjin. F'laqgħa mal-Ministru għall-Affarijiet Ewropej ta' Franza, Clement Beaune, Malta talbet arranġament speċjali fuq il-mediċini li sa qabel Brexit kienet timporta mir-Renju Unit. Dan biex il-pajjiż jibqa' jixtri l-mediċini bi prezz tajjeb. Il-Ministru għall-Affarijiet Barranin u Ewropej Evarist Bartolo qal li mal-Ministru Clément Beaune iddiskuta wkoll l-enerġija u miegħu saħaq dwar l-importanza li Malta jkollha l-pipeline tal-gass ma' Sqallija. Fuq l-aġenda tal-laqgħa: l-immigrazzjoni. Il-Ministru Bartolo qal li huwa minnu li Franza u l-Ġermanja huma l-aktar li għenu lil Malta f'din il-kwistjoni, iżda mill-2005 'l hawn, mit-23,000 immigrant li daħlu Malta, l-Ewropa ħadet biss 2,000. F'konferenza tal-aħbarijiet konġunta fi tmiem taħdidiet f'Malta, iż-żewġ Ministri saħqu fuq il-ħtieġa ta' relazzjonijiet tajbin bejn l-Ewropa u l-Afrika biex il-ġid u x-xogħol jinħoloq fl-Afrika stess. Il-Ministru Franċiż qal li l-Meditteran se jkun fiċ-ċentru tal-Presidenza Franċiża tal-Kunsill tal-Unjoni Ewropea. Il-Ministru Bartolo, stqarr li għalkemm Franza se jkollha l-Presidenza, l-Unjoni Ewropea hija magħmula minn 27 pajjiż differenti u ma tistax tindirizza l-kwistjoni tal-immigrazzjoni waħedha. Qal li fil-maġġoranza tal-pajjiżi membri, l-immigrazzjoni saret kwistjoni politika taħraq u ma jingħadx kollox. "Saret kwistjoni elettorali li jekk inti trid tipprova ġġib il-voti semmi l-immigranti. Ħalli jekk dak li qed tgħid u l-fatti, ma jkunux hekk il-fatti. Aħna biżżejjed niftakru li jekk hawn 4 miljun immigrant Afrikan fl-Ewropa, immigranti Afrikani fl-Afrika hemm 25 miljun, għax ħafna mir-refuġjati u mill-immigranti ma jmorrux l-Istati Uniti, jew l-Ewropa imma f'pajjiżi ġirien," qal il-Ministru Bartolo. Żied li kwistjonijiet riċenti dwar l-immigranti wasslu biex aktar pajjiżi Ewropej qed jifhmu l-isfida tal-immigrazzjoni u għalhekk qed jifhmu aktar il-ħtieġa li jintlaħaq ftehim dwar programmi varji mal-pajjiżi minn fejn jitilqu l-immigranti, biex joħolqu l-ġid u x-xogħol hemmhekk.